Frá og með miðnætti falla allar takmarkanir á samkomur fólks úr gildi, sem og grímuskylda og tveggja metra regla. Þetta tilkynnti ríkisstjórnin á fréttamannafundi klukkan ellefu í morgun.
Í dag er dagur þar sem við ætlum að slaka á ráðstöfunum. Þessar ráðstafanir sem við kynnum hér í dag, þær eru fyrst og fremst innanlands. Það er að segja við munum, vegna þess að aféttingar innannlands eru það sem við höfum forgangsraðað alltaf í okkar ákvarðanatöku í samræmi við okkar stefnu og leiðarljós í þessum faraldri frá upphafi, þá munum við áfram viðhafa ráðstafanir á landamærum fram eftir sumri.
Svandís Svavarsdóttir heilbrigðisráðherra benti á að sextánda mars í fyrra hefði í fyrsta sinn verið nýtt lagaheimild um að setja takmarkanir á samkomur fólks.
Og nú rúmum 15 mánuðum síðar hef ég undirritað reglugerð um að fella brott allar takmarkanir á samkomum vegna farsóttar. Frá og með morgundeginum falla því úr gildi allar takmarkanir á samkomum innanlands, þar með talið fjöldatakmarkanir, grímuskylda, nálægðarreglan og svo framvegis. Opnunartímar. Allar þessar takmarkanir eru felldar niður. Ísland er þar með, samkvæmt mínum heimildum, fyrsta Norðurlandaþjóðin, og líklega fyrsta Evrópuþjóðin sem afléttir öllum takmörkunum á samkomum innanlands.
Heilbrigðisráðherra brýnir þó fyrir fólki að þvo hendur og spritta og fara í sýnatöku kenni það einkenna. Fyrsta júlí verður hætt að skima þá sem koma til landsins og framvísa vottorði um bólusetningu eða fyrri sýkingu. Einnig verður hætt sýnatöku hjá börnum sem fædd eru 2005 eða síðar. Áslaug Arna Sigurbjörnsdóttir er dómsmálaráðherra.
Það er bara loksins komið að þessum áfanga í þessari baráttu sem við höfum öll beðið eftir. Við erum öll svo spennt að geta lifað okkar eðlilega lífi aftur, að mega heilsast og knúsa og faðma. Að geta mætt í skólann fullum fetum og á menntaskólaballi. Að geta hvatt aðstandendur með almennilegum hætti en ekki með takmörkunum eins og verið hefur. Og allar aðrar fórnir sem við höfum fært undanfarna mánuði heyra nú sögunni til.